ISUROYO DAGITI ANNAKYO
Jesu-Kristo—Ania ti Laglagipentayo Maipapan Kenkuana?
No bulan ti Disiembre, makita ti adu a tattao iti intero a lubong dagiti retrato ni Jesus kas maladaga. Adda iti kulluong wenno dakkel a kahon a naap-apan iti garami a kanen ti animal. Ngem laglagipentayo laeng kadi ni Jesus kas maladaga?— * Pagsaritaanta ti napateg a pamay-an a pananglagip kenkuana. Adda maadaltayo iti napasamak kadagiti pastor iti maysa a rabii nga addada iti ruar iti asideg ti Betlehem.
Bigla a nagparang kadagiti pastor ti maysa nga anghel. Kunana kadakuada: “Nayanak kadakayo ita nga aldaw ti maysa a Manangisalakan, nga isu ti Kristo nga Apo.” Imbaga pay ti anghel a masarakanda ni Jesus a nabalkot iti lupot ken nakaidda iti kulluong. Idi kuan, nagparang ti adu nga anghel a ‘nangidaydayaw iti Dios.’
Ania ti mariknam no makitam dagiti anghel a mangidaydayaw iti Dios?— Naragsakan dagiti pastor! ‘Mapantayo ngarud idiay Betlehem,’ kunada, ‘ket kitaentayo daytoy a napasamak.’ Nakitada sadiay ni “Maria kasta met ni Jose, ken ti maladaga a nakaidda iti kulluong.”
Idi agangay, napan met ti dadduma idiay Betlehem nga ayan da Maria ken Jose. Idi imbaga kadakuada dagiti pastor ti napasamak, nagsiddaawda. Maragsakanka kadi a makaammo kadagitoy a nagsayaat a bambanag?— Naragsaktayo amin a mangay-ayat iti Dios. Kitaenta no apay a makaparagsak ti pannakayanak ni Jesus. Ammuenta pay nga umuna ti napasamak sakbay a nakiasawa ni Maria.
Naminsan, maysa nga anghel nga agnagan Gabriel ti bimmisita ken Maria. Inkarina ken Maria a maaddaan iti anak nga agbalinto a ‘naindaklan ken maawagan iti Anak ti Kangatuan.’ Kinuna ni Gabriel: “Agturayto kas ari ket awanto ti panungpalan ti pagarianna.”
Kayat a maammuan ni Maria no kasano a mapasamak dayta gapu ta awan pay asawana. Inlawlawag ngarud ni Gabriel kenkuana: “Ti pannakabalin ti Kangatuan salinongannakanto,” ket “ti mayanak maawaganto iti nasantuan, Anak ti Dios.” Dakkel a milagro ti inaramid ti Dios ta manipud langit inyakarna ti biag ti Anakna iti tian ni Maria tapno mayanak kas tao!
Nakakitaka kadin iti retrato wenno displey ti tallo a “masirib a lallaki” a bimmisita iti ubing a ni Jesus a kaduana dagiti pastor?— Gagangay ti kasta a retrato no tiempo ti Krismas. Ngem saan nga agpayso dayta. Astrologo dagita a “masirib a lallaki,” nga agar-aramid kadagiti kagura ti Dios. Kitaenta ti napasamak idi simmangpetda. Kuna ti Biblia: “Idi simrekda iti balay nakitada ti ubing agraman ni Maria nga inana.” Isu a saanen a maladaga ni Jesus nga adda iti kahon a panganan ti animal. Maysan nga ubing ni Jesus a kadua da Jose ken Maria iti balay!
Kasano a nasarakan dagiti astrologo ni Jesus?— Inturong nga umuna ida ti “bituen” ken Ari Herodes iti Jerusalem, saan nga idiay Betlehem. Kuna ti Biblia a kayat ni Herodes a masarakan ni Jesus tapno patayenna. Ita, panunotem daytoy. Asino ti nangpaadda iti nagparang a bituen a sinurot dagiti astrologo a mapan ken Herodes?— Saan a ti pudno a Dios a ni Jehova no di ket ti kabusor a ni Satanas a Diablo!
Kayat ni Satanas a panunoten dagiti tattao a ni Jesus ket maysa nga awan gawayna a maladaga. Ngem kinuna ni anghel Gabriel ken Maria: “Agturayto kas ari . . . , ket awanto ti panungpalan ti pagarianna.” Agturturay itan ni Jesus kas Ari idiay langit. Dandaninan dadaelen ti amin a kabusor ti Dios. Dayta ti laglagipentayo maipapan ken Jesus ken ibagatayo dayta iti sabsabali.
Basaem iti Bibliam
Lucas 1:26-35; 2:8-18
Mateo 2:7-12; 1 Pedro 5:8
Apocalipsis 19:19-21; 1 Juan 2:17
^ par. 3 No adda kaduam nga ubing, ti uged ket palagip nga agsardengka ken paregtaem nga ibagana ti naawatanna.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn kea_Latn pag_Latn ayr_Latn ilo_Latn